1. CONSTRUIREA TESTELOR

1.1.  Definiţia itemului din perspectiva evaluării moderne
Din perspectiva evaluării şcolare prin teste docimologice, itemul poate fi definit ca unitate de măsurare care include un stimul şi o formă prescriptivă de răspuns, fiind formulat cu intenţia de a suscita un răspuns de la cel examinat, pe baza căruia se pot face inferenţe cu privire la nivelul achiziţiilor acestuia într-o direcţie sau alta (Osterlind, 1998; Downing şi Haladyna, 2006).
Itemul poate fi prezentat izolat sau în strânsă relaţie cu alţi itemi de acelaşi tip sau din tipologii diferite, poate presupune alegerea sau elaborarea răspunsului, într-un timp strict determinat sau fără limită de timp. Itemii trebuie să respecte aceleaşi exigenţe de proiectare, administrare şi scorare, indiferent de natura testului în care sunt incluşi (teste elaborate de profesor-teste standardizate; teste formative-teste sumative etc.).
Tipologia itemilor include itemi obiectivi, semiobiectivi şi subiectivi (Radu, 2000; Mândruţ,2001; Moise, 2003; Cucoş, 2007).

Itemii obiectivi permit măsurarea exactă a rezultatelor şi sunt utilizaţi mai ales în testele standardizate şi pot fi (Evans, 1985; Crocker şi Algina, 1986; Radu, 2000; Moise, 2003):
 itemi cu alegere duală care solicită subiectului să aleagă unul din cele două posibilităţi de răspuns de tipul: adevărat-fals, corect-greşit, potrivit/nepotrivit;

 itemi cu alegere multiplă care solicită alegerea unui răspuns dintr-o listă de alternative;

 itemi de împerechere sau de asociere care presupun stabilirea unei corespondenţe între două liste de afirmaţii sau concepte.

Itemii semiobiectivi nu sunt incluşi în lucrările mai vechi de metodologie a cercetării, însă sunt menţionaţi de autori români care au abordat testul docimologic ca instrument de evaluare şcolară (Mândruţ, 2001; Radu, 2000, p. 217-218). Itemii semiobiectivi pot fi:

· itemi cu răspunsuri scurte, fiind formulaţi concis şi specificând clar natura răspunsului corect;
·  itemi de completare care presupun completarea unui cuvânt sau a unei sintagme într-un text lacunar; 

· itemi structuraţi care se constituie dintr-un set de întrebări care au în comun un element sau se referă la acelaşi fenomen, concept.
Itemii subiectivi solicită răspunsuri deschise, care în funcţie de volumul şi amploarea răspunsului aşteptat pot avea caracter restrictiv şi extins (Radu, 2000; Moise, 2003). Itemii de tip rezolvare de probleme şi cei de tip eseu (structurat sau nestructurat) constituie variantele de itemi subiectivi utilizaţi în evaluarea şcolară (Mândruţ, 2001; Cucoş, 2007). Natura acestor itemi imprimă o notă subiectivă şi calculării scorurilor, a punctajelor chiar dacă se elaborează un

barem de corectare foarte riguros.

Fiecare dintre tipurile de itemi amintiţi are avantaje şi limite specifice şi trebuie să respecte criterii de formulare, de care depinde calitatea globală a testului (Radu, 2000; Moise, 2003). În elaborarea unui test docimologic, trebuie avută în vedere complementaritatea şi dificultatea gradată a tipurilor de itemi. Vom prezenta sistematic toate cele trei categorii de itemi, prezentând avantaje şi dezavantaje şi exemplificându-i prin apel la extrase din variantele de subiecte pentru tezele unice din anul 2008 şi din variantele de subiecte pentru bacalaureat din anul 2008 (publicate în luna februarie).
A. ITEMII OBIECTIVI. AVANTAJE ŞI DEZAVANTAJE. EXIGENŢE DE PROIECTARE

Itemii obiectivi presupun întotdeauna alegerea răspunsului/răspunsurilor corecte dintr-o listă anterior elaborată pusă la dispoziţie celui examinat, fiind denumiţi şi itemi cu răspuns dat.
Răspunsul corect este identic pentru toţi cei examinaţi, iar evaluatorii corectează aceşti itemi strict identic.

Putem delimita trei categorii de itemi obiectivi, diferenţiaţi atât în funcţie de natura stimulului, cât şi în funcţie de natura răspunsurilor solicitate: itemi cu răspuns dual (alternativ), itemi cu răspuns de tip alegere multiplă şi itemi de asociere.

A.1. Itemii cu răspuns dual

Itemii cu răspuns dual se elaborează sub forma unor enunţuri complete, pe care examinatul trebuie să le accepte sau să le respingă. Răspunsurile corecte sunt marcate cu ajutorul unor inţiale (A – F, dacă răspunsul este considerat adevărat, respectiv fals; menţionăm că se poate introduce şi varianta O reprezentând faptul că enunţul este o opinie, nefiind nici adevărat, nici fals) sau al cuvintelor DA - NU, plasate în faţa fiecărui enunţ sau după acesta. Acest tip de item este alcătuit dintr-o instrucţiune pentru cel examinat, unul sau mai multe enunţuri conţinând sarcina de rezolvat,însoţite de variantele de răspuns (DA - NU; Adevărat - Fals etc.). Există şi alternativa ca examinatul să plaseze (nu să bifeze) aprecierile de tip A - F, Da – Nu, în relaţie cu itemii corespunzători. În general, itemii cu răspuns dual conduc la evaluarea unor comportamente corespunzătoare nivelelor taxonomice inferioare (cunoaşterea şi înţelegerea), însă pot fi utilizaţi în elaborarea testelor pentru majoritatea disciplinelor de învăţământ.

Avantaje ale itemilor cu răspuns dual

 Precizia şi simplitatea sarcinilor de rezolvat creşte fidelitatea şi obiectivitatea acestui tip de itemi.

 Permit evaluarea unui număr relativ mare de comportamente (se pot acoperi conţinuturi extinse) într-un timp scurt, dat fiind faptul că răspunsurile sunt anterior formulate, iar examinatul indică doar valoarea de adevăr a acestora.

 Favorizează evaluarea unor comportamente asociate unor nivele taxonomice diferite (cunoaştere, înţelegere şi, în condiţii speciale, aplicare).

 Proiectarea lor este relativ simplă, rezultatele fiind uşor de cuantificat.

Dezvantaje ale itemilor cu răspuns dual

 Validitatea este relativ mică, datorită simplităţii itemilor de acest tip, ceea ce conduce la orientarea spre nivelele taxonomice inferioare.
 Nu permit nuanţări în evaluarea elevului, dat fiind caracterul fix şi scurt al răspunsului, având valoare diagnostică redusă (nu oferă evaluatorului informaţii cu privire la raţiunile pentru care examinatul a ales una sau alta dintre cele două variante).

 Dacă este comparat cu toate celelalte tipuri de itemi, se poate aprecia că permite cea mai mare probabilitatea de a ghici din partea celui examinat. Teoretic, există 50% „şanse” ca elevul

să ghiceasă răspunsul corect.

Exigenţe de proiectare a itemilor cu răspuns dual

 Evitarea adevărurilor banale şi inutile în situaţia de utilizare a testului.

 Evitarea enunţurilor negative (mai ales cele care includ o dublă negaţie).

 Evitarea formulărilor lungi şi inexacte, care nu permit orientarea elevului către răspunsul corect.

 Evitarea includerii în acelaţi enunţ a două idei care nu se află în relaţie directă şi pot

dezorienta elevul.

 Lungimea enunţurilor adevărate şi false trebuie să fie aproximativ aceeaşi, pentru a nu întinde elevului capacana de a „ghici” răspunsul corect, speculând că enunţul mai elaborat este adevărat.

 Numărul enunţurilor adevărate şi false trebuie să fie echilibrat pentru a nu determina elevul să greşească prin generalizarea unei reguli pe care poate considera că a desprins-o din rezolvarea itemilor anteriori („dacă toate răspunsurile au fost false şi acesta e tot fals”).

A.2. Itemii cu răspuns de tip alegere multiplă

Itemii cu răspuns de tip alegere multiplă pot servi atât la măsurarea unor comportamente specifice nivelelor taxonomice inferioare, cât şi a comportamentelor asocite cu analiza şi evaluarea (Berk, 1999 citat de Schreerens, Glas şi Thomas, 2003).

Acest tip de item este alcătuit din două elemente:

 tulpina (engl. stem), problema, sau premisa (Mândruţ, 2001; Popham, 2003), formulată printr-o întrebare directă sau printr-un enunţ incomplet;
 o serie de alternative de răspunsuri propuse examinatului, din care una este corectă sau cea mai bună, iar celelalte au rolul de distractori, constituind obstacole ce trebuie depăşite de către examinaţi în alegerea răspunsului corect (distractorii au caracter mai degrabă stimulativ, decât derutant).
Având în vedere natura răspunsului care se poate solicita examinatului, itemii cu răspuns de tip alegere multiplă pot fi proiectaţi în două variante (Moise, 2003):

 Itemii cu răspuns corect presupun alegerea răspunsului corect care completează un enunţ, dintr-o listă de alternativă pusă la dispoziţie elevului. Se aseamănă cu itemii semiobiectivi tip răspuns scurt (de completare), singura diferenţă cînstâtnd în faptul că elevul allege răspunsul, nu îl elaborează el însuşi. Itemii de acest tip se cantonează la nivelul cunoaşterii din taxonomia domeniului cognitiv.
 Itemii cu răspunsul cel mai bun sunt preferaţi pentru evaluarea pe nivele taxonomice mai înalte (analiză şi evaluare). Mai multe dintre răspunsurile pe care elevul trebuie să le analizeze sunt acceptabile, dar în măsură diferită, elevul trebuind să indice cea mai potrivită variantă.

Avantaje ale itemilor de tip alegere multiplă

 Pot fi utilizaţi atât în evaluarea unor comportamente simple, de natură reproductivă, cât şi în evaluarea unor comportamente complexe, specifice nivelelor taxonomice înalte.
 Pot acoperi conţinuturi diverse, la un nivel de profunzime satisfăcător.

 Proiectarea, administrarea şi scorarea este relativ simplă. Dificultăţi în proiectare pot fi invocate doar în cazul itemilor cu alegere multiplă de tip „cel mai bun răspuns”, care trebuie să fie atent conectat cu elementele de conţinut corespunzătoare.

 Indiferent de forma în care sunt utilizaţi, au eficienţă crescută, având în vedere volumul mare de conţinuturi care poate fi evaluat într-o singură sesiune de evaluare.

Dezavantaje ale itemilor de tip alegere multiplă

 Faptul că răspunsurile sunt gata elaborate nu permite evaluarea capacităţilor creative ale elevului, a capacităţilor de organizare a informaţiilor (sinteză).

 Itemii care solicită precizarea celui mai bun răspuns sunt dificil de proiectat – distractorii trebuie să fie suficient de contrastanţi prin raport cu răspunsul corect, însă alternativele trebuie să fie totodată omogene.
 Scorarea itemilor cu alegere multiplă, în varianta răspunsul cel mai bun poate genera dezacorduri între evaluatori, în cazul în care există mai mult de o variantă de răspuns corectă (Mândruţ, 2001).

Exigenţe de proiectare a itemilor cu răspuns dual

 „Tulpina” itemului trebuie să fie formulată clar, complet şi logic, evitându-se impreciziile şi ambiguităţile.

 Distractorii trebuie să fie relativ omogeni, fără a se introduce alternative de răspuns fără nici o legătură cu problema ilustrată în enunuţ.
 Trebuie evitate redundanţele verbale în prezentarea variantelor de răspuns, pentru a uşura lectura şi rezolvarea itemulului de către elev.

 Tulpina sau premisa trebuie să evite formulările negative, care generează dificultăţi în interpretarea itemului de către elev.

 Deşi recomandarea de mai sus se aplică şi distractorilor, există voci care susţin necesitatea unei alternative de răspuns de tipul „nici o variantă din cele de mai sus” (dar nu de tipul „toate răspunsurile de mai sus”), deoarece acesta ar reprezenta o reală provocare pentru elev (Popham, 2003).
 Dacă un test include mai mulţi itemi cu alegere multiplă, poziţia răspunsului corect trebuie să varieze, pentru a descuraja elevul să speculeze asupa locului alternativei care trebuie bifată.

 Distratorii trebuie să constituie răspunsuri plauzibile, nu evident nepotrivite cu enunţul problemei, astfel încât să stimuleze elevul în analiza fiecărui posibil răspuns.

A.3. Itemii de asociere

Itemii de asociere (engl. matching items) sau tip pereche solicită elevului să stabilească corespondenţa între două seturi de concepte, date, informaţii etc., plasate de regulă în două coloane diferite: o primă coloană este destinată premiselor sau stimulilor, iar în a doua coloană sunt incluse răspunsurile. Premisele şi răspunsurile pot fi perechi de evenimente şi date, termini şi definiţii, reguli şi exemple, simboluri şi concepte, autori şi tiluri de cărţi, plante, animale şi clasificări, principii şi aplicaţii, cauze şi efecte, afirmaţii teoretice şi experimente etc. (Moise, 2003). În funcţie de natura conţinuturilor, există şi moduri alternative de prezentare a premiselor şi a răspunsurilor, cu ajutorul hărţilor, diagramelor, imaginilor etc., care să-l ajute pe elev în rezolvarea sarcinii. În cazul şcolarilor mici se poate sugera marcarea relaţiilor dintre premise şi răspunsuri prin săgeţi sau linii simple.

Avantaje ale itemilor de tip asociere

 Itemii de tip asociere pot fi consideraţi cei mai complecşi dintre itemii obiectivi, fiind practice constituiţi dintr-o serie de itemi de alegere multiplă. Posibilitatea ca elevul să ghicească răspunsul corect este redusă prin elaborarea listei de răspunsuri, în aşa fel încât să includă şi distractori (răspunsuri care nu trebuie asociate cu nici o premisă).
 Sunt relativ uşor de proiectat şi de administrat, făcând posibilă abordarea unei cantităţi mari de comportamente în timp scurt.
 Pot viza deopotrivă nivele taxonomice inferioare şi superioare.

Dezavantaje ale itemilor de tip asociere

 În majoritate situaţiilor evaluative, sunt utilizaţi pentru a aprecia acurateţea asimilării informaţiile de tip factual, deşi se pretează şi în evaluarea comportamentelor asociate înţelegerii, aplicării şi chiar analizei.

 Proiectarea itemilor poate fi dificilă în cazul în care se vizează respectarea omogenităţii premiselor şi a alternativelor de răspuns.

Exigenţe de proiectare a itemilor de asociere

 Premisele şi alternativele de răspuns trebuie să acopere un spectru omogen (concept similare), astfel încât elevul să nu poată asocia elementele din cele două liste prin excluderea răspunsurile atipice, fără legătură logică cu celelalte (Popham, 2003).
 Se recomandă ca numărul premiselor să fie inegal faţă de răspunsurile propuse, cei mai mulţi recomandând un număr mai mare al răspunsurilor, astfel încât să se evite relaţionarea elementelor prin excludere.

 Răspunsurile trebuie prezentate în acord cu o regulă calră: fie în ordine cronologică, fie în ordine alfabetică, astfel încât să se evite dezorientarea elevului, dar şi încercarea de a generaliza greşit o anumită manieră de prezentare a itemilor.

 Descrierea sarcinii de rezolvat trebuie să fie clară, precizându-se logica asocierilor pe care trebuie să le realizeze elevul.
 Trebuie precizat de câte ori poate fi utilizat un răspuns în realizarea asocierilor (sau, după caz, de câte ori premisele pot fi utilizate în stabilirea relaţiilor cu răspunsurile).
 Numărul premiselor şi a răspunsurilor trebuie să fie rezonabil – în literatura românească recomandarea este de 4-5 premise, respectiv 5-6 răspunsuri.

 Se recomandă ca întreg corpul itemului să fie plasat pe o singură pagină, pentru a nu genera confuzii sau omisiuni.
B. ITEMII SEMIOBIECTIVI. AVANTAJE ŞI DEZAVANTAJE. EXIGENŢE DE PROIECTARE

Obiectivele temei urmăresc:

 analizarea modului de proiectare a itemilor, ca elemente componente ale instrumentelor de evaluare scrisă;

 explicarea specificului şi a semnificaţiei itemilor semiobiectivi.

Itemii semiobiectivi sunt incluşi în unele clasificări alături ce cei subiectivi într-o categorie mai largă de itemi – cu răspunsuri elaborate de către cel examinat (Schreerens, Glas şi Thomas, 2003). Dat fiind faptul că răspunsurile sunt construite de către elev, scorarea/notarea acestora respectă alte exigenţe decât itemii obiectivi, antrenând calităţile de evaluator ale corectorilor.

Se pot delimita trei categorii de itemi semiobiectivi: 

· itemii de tip răspuns scurt, 

· itemii de tip completare;

· itemii de tip întrebări structurate.

B.1. Itemii tip răspuns scurt

Itemii cu răspuns scurt şi cei de completare sunt similari; proiectarea, administrarea şi notarea răspunsurilor se supun aceloraşi exigenţe. În cazul itemilor cu răspuns scurt, acesta se solicită printr-o întrebare directă sau printr-un enunţ direct, în timp ce itemii de completare constau în enunţuri lacunare, incomplete, răspunsul costând din completarea spaţiilor libere.

Cele două tipuri de itemi permit evaluarea de rezultate diverse ale activităţii de învăţare, dar la nivele taxonomice inferioare: cunoaşterea de terminologii, de reguli, de metode şi procedee de acţiune, interpretarea simplă a unor date, abilitatea de a reda conţinuturi prezentate prin desene, hărţi, diagrame etc., capacitatea de a utiliza simboluri matematice sau utilizate în ştiinţele naturii, capacitatea de rezolvare a unor probleme simple din ştiinţele exacte (Moise, 2003).
B.2. Întrebările structurate

Întrebările structurate sunt definite ca „sarcini formate din mai multe subîntrebări, de tip obiectiv şi semiobiectiv, legate între ele printr-un element comun", menite să acopere spaţiul liber aflat între itemii obiectivi şi cei subiectivi (Mândruţ, 2001, p. 111). Un asemenea item este alcătuit dintr-un material-stimul (care poate fi reprezentat dintr-un desen, un text, un tabel etc.) şi o suită de subîntrebări care sunt conectate prin conţinut cu materialul-stimulul. Practic, subîntrebările ghidează răspunsurile elevului şi îi oferă un cadru în care îşi realizează demersul.

Avantaje ale itemilor structuraţi (Mândruţ, 2001; Moise, 2003)

 Se presupune că plasarea unui număr suficient de itemi obiectivi şi semiobiectivi în relaţie cu acelaşi material-stimul, poate favoriza evaluarea unor comportamente corespunzătoare unor nivele taxonomice mai înalte (aplicare şi chiar analiză).

 Fiind vorba de mai mulţi itemi, de regulă organizaţi în funcţie de nivelul de dificultate, permit abordarea întrebărilor structurate de către un număr mare de elevi (cel puţin în prima lor parte).

 Permit utilizarea unor materiale-stimul de tipul graficelor, hărţilor, diagramelor etc., ceea ce la face mai atractive pentru elevi şi mai pertinente în evaluarea unor capacităţi dificil de abordat prin intermediul altor categorii de itemi.
 Permit transformarea unor itemi de tip eseu într-o serie de itemi obiectivi şi semiobiectivi, acest fapt având ca efect creşterea fidelităţii actului de evaluare.

Dezavantaje ale întrebărilor structurate (Moise, 2003)

 Precizăm că majoritatea exemplelor de întrebări structurate ce pot fi identificate în subiectele testelor şi examenelor naţionale româneşti conţin itemi semiobiectivi de tip răspuns scurt. Cu toate acestea, surse din literatura pedagogică străină amintesc întrebările structurate în conexiune cu o serie de itemi cu alegere multiplă. Astfel, Schreerens, Glas şi Thomas (2003) introduc în tipologia itemilor cu răspuns elaborat de către elev itemii contextuali, similari întrebărilor structurate, despre care se spune că ar conţine un număr rezonabil (4-5) de itemi de alegere multiplă, care sunt puşi în relaţie cu acelaşi material-stimul.
Exemplul furnizat de autori este un item contextual de evaluare a capacităţii de comprehensiune verbală, în care se dă un material-stimul, în legătură cu care se formulează mai mulţi itemi cu alegere multiplă.

 Materialele-stimul pot ridica probleme tehnice în proiectare, legate de acurateţea şi claritatea imaginilor, a graficelor etc.
 Costurile de proiectare şi de administrare sunt mai ridicate în cazul întrebărilor structurate, decât în cazul altor tipuri de itemi.
 În unele situaţii, răspunsurile la subîntrebări sunt conectate între ele, ceea ce trebuie să se evidenţieze clar în schema de notare.

 Elaborarea schemelor de corectare şi de notare este mai dificilă.

Exigenţe de proiectare a întrebărilor structurate (Mândruţ, 2001; Moise, 2003)

 Subîntrebările trebuie proiectate gradat, în ceea ce priveşte nivelul de dificultate, din cel puţin două motive: pentru a asigura evaluarea unor capacităţi cu nivele crescânde de complexitate, dar şi pentru a încuraja abordarea subiectului de către elev.

 Itemii ataşaţi materialului-stimul trebuie să solicite răspunsuri simple şi scurte. În acest sens se recomandă nu doar formularea cât mai clară a itemilor, astfel încât să ghideze elaborarea răspunsului de către elev, ci şi alocarea unui spaţiu de răspuns care să orienteze elevul cu privire la volumul de informaţii care trebuie utilizat.

 Se recomandă ca subîntrebările să fie independente, astfel încât să nu condiţioneze răspunsurile la un item de răspunsurile la itemi anteriori.

 Itemii trebuie să fie strict conectaţi la conţinutul materialului-stimul, pentru a nu-l orienta eronat pe elev către speculaţii inutile.
 Calitatea tehnică a materialului-stimul trebuie să fie adecvată, fără a crea dificultăţi

suplimentare în calea rezolvării, corecte, a cerinţelor de către elev.

C. ITEMII  SUBIECTIVI. AVANTAJE ŞI DEZAVANTAJE. EXIGENŢE DE PROIECTARE

Obiectivele temei urmăresc:

 analizarea modului de proiectare a itemilor, ca elemente componente ale instrumentelor de evaluare scrisă;

 explicarea specificului şi a semnificaţiei itemilor subiectivi.

Itemii de tip subiectiv sunt prezentaţi în maniere diverse în literatura pedagogică, diferenţele putând fi identificate chiar şi la nivelul denumirii lor (itemi cu răspuns elaborat de către elev, itemi nonobiectivi, itemi cu răspuns deschis). În literatura pedagogică românească este prezentată o clasificare comprehensivă a itemilor obiectivi, care combină criteriul dimensiunii răspunsului aşteptat cu cel al tipului de răspuns solicitat (sau gradul de detaliere al cerinţelor) pe care o prezentăm mai jos (Neacşu şi Stoica, coord., 1996; Mândruţ, 2001; Cucoş, 2008):
 Itemi de tip rezolvare de probleme;

 Itemi de tip eseu, cu patru variante rezultând din combinarea criteriului de clasificare dimensiune (restrâns şi extins) şi cu cel de nivel de structurare a sarcinii (eseu structurat şi eseu liber).
Itemii subiectivi permit evaluarea unor comportamente, capacităţi complexe din etajele taxonomice superioare, valorificând şi dimensiunea creativă a elaborării răspunsurilor, capacitatea elevului de formula explicaţii, de a argumenta, de a descrie modalităţi de lucru în situaţii particulare. Deşi elaborarea schemelor de notare este evident mai dificilă decât în cazul itemilor obiectivi şi semisubiectivi şi antrenează toate resursele de obiectivitate ale evaluatorului, itemii subiectivi nu pot fi evitaţi mai ales în evaluările sumative de tipul examenelor naţionale, date fiind avantejele lor în evaluarea competenţelor complexe.

C.1. Itemi de tip rezolvare de probleme

Itemii de tip rezolvare de probleme presupun prezentarea unor situaţii-problemă, nefamiliare, inedite pentru elev, care nu dispun de o soluţie predeterminată, precum şi antrenarea acestuia pentru identificarea unor soluţii prin parcurgerea unor etape: identificarea problemei, culegerea şi selectarea datelor de bază (relevante), formularea şi validarea unor ipoteze, identificarea metodei de rezolvare, propunerea unei soluţii, evaluarea soluţiei, formularea concluziei asupra rezolvării realizate (Mândruţ, 2001). Aceste etape de soluţionare a situaţiilor-problemă nu pot fi strict parcurse în toate ipostazele de prezentare a acestei categorii de itemi, constituind doar o etapizare orientativă a procesului rezolutiv.

Situaţiile problemă pot fi simple, „închise”, atunci când elevului îi sunt puse la dispoziţie toate datele necesare rezolvării, scopul este precizat clar, iar succesiunea cerinţelor sugerează şi etapele de rezolvare; şi situaţii problemă „deschise”, atunci când elevul dispune dor de datele cele mai importante, procesul de rezolvare este doar sugerat iar demersul propriu-zis trebuie ales de către cel examinat.

Avantaje ale itemilor de tip rezolvare de probleme  (Mândruţ, 2001; Moise, 2003; Cucoş,2008)

 Modalitatea de elaborare a acestor itemi stimulează gândirea creativă a elevilor şi încurajează transferul de proceduri şi metode de rezolvare a problemelor în interiorul aceluiaşi domeniu sau între domenii diferite.
 Favorizează activităţile de rezolvare în echipă (dacă sunt proiectaţi în acest sens) şi dezvoltarea abilităţilor autoevaluative.

 Încurajează elevul să analizeze comparativ mai multe metode, căi de rezolvare a unei probleme şi să ia decizii cu privire la cea mai adecvată dintre ele.

 Permite utlizarea unor materiale diverse, unele dintre ele favorizând contactul cu elemente ale vieţii cotidiene.

Dezavantaje ale itemilor de tip rezolvare de probleme

 Proiectarea acestor itemi este cronofagă.

 Elaborarea schemei de corectare şi de notare este dificilă, lăsând uneori loc interpretărilor subiective ale evaluatorului.

 Timpul de administrare şi de corectare este mai îndelungat decât în cazul itemilor obiectivi şi semiobiectivi.
Exigenţe de proiectare (Mândruţ, 2001)

 Pentru a asigura caracterul formativ al evaluării prin probe care includ itemi de tip rezolvare de probleme, sarcinile de lucru trebuie să fie diversificate pentru a evita rutina.
 Sarcinile de rezolvat trebuie conectate la obiectivul de evaluare vizat.

 Schema de corectare şi de notare trebuie elaborată cu deosebită atenţie, pentru a minimize efectele subiectivităţii evaluatorului.

C.2. Itemii de tip eseu

Itemii de tip eseu presupun elaborarea de către elev a unor răspunsuri complexe, acesta având suficientă libertate în jalonarea liniilor de explicare, argumentare etc., având avantajul de  a surprinde comportamente plasabile la nivele taxonomice înalte (Radu, 2001; Mândruţ, 2001; Cucoş, 2008).

Deşi se vehiculează patru categorii de itemi de tip eseu, clasificate după două criteria distincte – cu răspuns restrâns şi cu răspuns extins, după dimensiunea aşteptată a răspunsului; eseu structurat şi eseu liber, după natura cerinţelor specificate în cadrul itemului, ele sunt coextensive în sensul că eseul cu răspuns restrâns se apropie de eseul structurat, iar cel cu răspuns extins se apropie de eseul liber.
C. 2.1. Itemii tip eseu cu răspuns restrâns

Itemii tip eseu cu răspuns restrâns (eseu scurt, minieseu) implică respectarea de către elev a unor cerinţe în elaborarea răspunsului, care pot viza forma şi/ sau conţinutul acestuia.  Exigenţele de formă se pot referi la numărul de pagini, linii sau pragrafe, în timp ce reperele privind conţinutul pot face trimitere la anumite elemente de conţinut care trebuie să se regăsească în răspuns.

C. 2.2. Itemii eseu cu răspuns extins

Itemii eseu cu răspuns extins solicită elevului să elaboreze un răspuns amplu, valoricând toate achiziţiile anterioare, dar introducând şi elemente de originalitate.

C. 2.3. Itemii de tip eseu structurat

Itemii de tip eseu structurat includ în enunţul lor cerinţe, repere explicite care să orienteze  elevul într-o anumită manieră în organizarea, argumentarea ideilor expuse. Acet tip de itemi trebuie întotdeauna completat cu o schemă de corectare şi de notare care să indice punctajele aferente elementelor de reper, care să fie aduse la cunoştinţă elevului într-o formă sau alta.
C. 2.4. Itemii de tip eseu liber

Itemii de tip eseu liber prezintă în manieră explicită un enunţ, fără a include precizări explicite cu privire la maniera de organizare a răspunsului şi fără a aduce precizări cu privire la evaluarea analitică a acestuia.

Avantaje ale itemilor de tip eseu structurat şi cu răspuns restrâns

 Sunt uşor de proiectat decât alte categorii de itemi.

 Fiind însoţiţi de scheme de corectare şi de notare clare, sunt relativ uşor de corectat.

 Ghidează elevul, în manieră explicită, în elaborarea răspunsului,ajuntându-l să-şi organizeze ideile.

 Notarea este mai riguroasă decât în cazul itemilor de tip eseu liber şi cu răspuns extins, de unde decurge şi o fidelitate mai ridicată a evaluării.
Dezavantaje ale itemilor de tip eseu structurat şi cu răspuns restrâns

 Restricţionarea răspunsului prin introducerea cerinţelor, nu permite evaluarea la nivelul taxonomic cel mai înalt.

 Proiectarea itemilor, a schemelor de corectare şi de notare este dificilăşi consumatoare de timp.

 În ciuda preciziei cu care se pot formula cerinţele, subiectivitatea evaluatorului poate interveni în aprecierea răspunsului.

Avantaje ale itemilor de tip eseu liber şi cu răspuns extins

 Sunt itemii care permit măsurarea capacităţilor asociate nivelului taxonomic cel mai înalt, permiţând şi evidenţierea calităţilor de tip creativitate, coerenţă argumentativă etc.

 Dacă sunt utilizaţi de către profesor în evaluarea curentă, pot constitui reale ocazii de dezvoltare a capacităţii de exprimare şi organizare a ideilor la elevi.

 Sunt relativ uşor de proiectat.

Dezavantaje ale itemilor de tip eseu liber şi cu răspuns extins

 Ridică mari probleme în corectare şi evalure, în sensul că acestea trebuie strict orientate de scheme de corectare şi de notare suficient de detaliate şi de precise.

 Datorită timpului mai îndelungat de administrare, nu permit evaluarea unui set larg de capacităţi ale elevului.
 Fidelitatea este, în general, redusă.

Exigenţe de proiectare a itemilor de tip eseu

 Se recomandă ca itemii de tip eseu să fie utilizaţi numai în situaţiile în care capacităţile vizate nu pot fi măsurate prin intermediul itemilor obiectivi şi semiobiectivi, datorită nivelului ridicat de subiectivitate în aprecierea răspunsurilor.

 În cazul eseului structurat, cerinţele trebuie formulate clar şi precis, astfel încât să constituie un sprijin veritabil pentru elev în formularea răspunsului (inclusiv cerinţe clare privind dimensiunea răspunsului şi/ sau limita de timp impusă pentru redactarea acestuia).
 În cazul tutoror tipurilor de eseu, schema de corectare şi de notare necesită atenţie ridicată, pentru evitarea aprecierii răspunsurilor în contextul impresiei globale. În toate situaţiile în care este posibil, elementele acesteia trebuie aduse la cunoştinţa elevului, odată cu prezentarea itemului.

